Oʻzbekiston Respublikasining bojxona hududiga olib kiriladigan tovarlar va transport vositalarini rasmiylashtirishda bojxona tartibotlarini takomillashtirish toʻgʻrisida
(resolution, 2019-12-31)

Avtomobil, temir yoʻl va havo transporti orqali Oʻzbekiston Respublikasining bojxona hududiga olib kiriladigan tovarlar va transport vositalarini rasmiylashtirishda bojxona nazorati samaradorligini taʼminlash, bojxona tartibotlarini soddalashtirish, shuningdek, vaqtni hamda moliyaviy xarajatlarni qisqartirish maqsadida Vazirlar Mahkamasi qaror qiladi: 1. Shunday tartib oʻrnatilsinki, unga muvofiq: qonunchilikka muvofiq vakolatli organlar tomonidan belgilangan tartibda beriladigan muvofiqlik sertifikati, sanitariya-epidemiologiya xulosasi, ekologik sertifikat mavjud boʻlish talab etiladigan tovarlarni “Yagona oyna” bojxona axborot tizimida ularning berilishi tasdiqlangan taqdirda, Oʻzbekiston Respublikasi hududiga import qilishga ruxsat beriladi; avval dastlabki bojxona deklaratsiyasi taqdim etilgan tovarlarni erkin muomalaga chiqarish bojxona yuk deklaratsiyasi roʻyxatdan oʻtkazilgan paytdan boshlab uch soat ichida amalga oshiriladi, bunda xavflarni boshqarishning avtomatlashtirilgan tizimi tomonidan xavf aniqlangan holatlar bundan mustasno. 2. Vazirlar Mahkamasining “Oʻzbekiston Respublikasining bojxona hududiga keladigan tovarlar va transport vositalarini rasmiylashtirishda bojxona tartibotlarini soddalashtirishga doir chora-tadbirlar toʻgʻrisida” 2018-yil 25-sentabrdagi 762-son qarorining 2-bandi quyidagi tahrirda bayon etilsin: “2. Belgilab qoʻyilsinki, tashuvchilar yoxud tovar egalari yoki tovarga nisbatan vakolatlarga ega boʻlgan shaxslar havo va temir yoʻl transportida tashiladigan tovarlar va transport vositalari, shu jumladan yoʻlovchilar va ularning bagajlari toʻgʻrisida dastlabki elektron tarzda oldindan axborotni bojxona organlarining axborot tizimiga butunjahon Internet tarmogʻi orqali: avtomobil transportining Oʻzbekiston Respublikasi bojxona chegarasi orqali oʻtishidan bir soat oldin; temir yoʻl transportining Oʻzbekiston Respublikasi bojxona chegarasiga yetib kelishidan bir soat oldin; uzoq yoʻnalishni amalga oshirishda — havo transportining Oʻzbekiston Respublikasi bojxona hududiga uchib kelishidan ikki soat oldin; qisqa yoʻnalishni amalga oshirishda — havo transportining uchish vaqtida yuborishi shart.”. 3. “Oʻzbekiston temir yoʻllari” AJ uch oy muddatda qoʻshni davlatlarning temir yoʻl maʼmuriyatlari bilan ikki tomonlama shartnomalar imzolanishi va tegishli maʼlumotlar bilan tezkor almashish ishlarini tashkil etsin. 4. Oʻzbekiston Respublikasi Tashqi ishlar vazirligi Oʻzbekiston Respublikasi hududidagi xorijiy diplomatik va ularga tenglashtirilgan vakolatxonalar va konsullik muassasalarini ushbu qaror qoidalari toʻgʻrisida xabardor qilinsin. 5. Oʻzbekiston Respublikasi Davlat bojxona qoʻmitasi: milliy va xorijiy tashuvchilarga yoki boshqa manfaatdor shaxslarga bojxona organlarining axborot tizimiga tovar va transport vositalari toʻgʻrisidagi dastlabki elektron maʼlumotlarni mustaqil ravishda taqdim etish imkonini yaratsin; uch oy muddatda Oʻzbekiston Respublikasining bojxona hududiga olib kirishga moʻljallangan tovarlar va transport vositalari toʻgʻrisidagi dastlabki elektron maʼlumotlarni taqdim etish, ulardan foydalanish va roʻyxatdan oʻtkazish tartibini ishlab chiqsin; manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 6. Mazkur qaror rasmiy eʼlon qilingan kundan eʼtiboran uch oy oʻtgach kuchga kiradi. 7. Mazkur qarorning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari E.M. Ganiyev va Oʻzbekiston Respublikasi Davlat bojxona qoʻmitasi Raisi M.B. Azimov zimmasiga yuklansin.